**Előterjesztés a magyar évfolyam 11. gyakorlati félévi szervezésének módosításáról az Oktatási Bizottság számára**

**(összeállította: Dr. Németh Tibor klinikai rektorhelyettes)**

**Előzmények:**

- évek óta felmerül az az igény a magyar hallgatóság részéről (mind a HÖK-től, mind egyén érkező megkeresés keretében tolmácsolva), hogy

* a 11. gyakorlati félévben az adott blokk, annak tematikájának megfelelő külföldi klinikai gyakorlati tevékenységgel (pl. ERASMUS ösztöndíjas vagy saját szervezésű gyakorlattal) kiváltható lehessen. Erre jelenleg nincs lehetőség, mivel az eredeti koncepció szerint mindenképpen csak magyarországi gyakorlati helyek vehetők igénybe;
* ne csupán az egyetemmel szerződött, egyben több hallgatót, több időszakban fogadni ”kénytelen” külső gyakorlati hely illetve kolléga kapcsolódhasson be a programba, hanem az előírt követelményrendszer teljesítését biztosítani tudó már helyek és kollégák is bekapcsolódhassanak a félévbe;

- számos alkalommal előfordul, hogy színvonalas külső gyakorlati helyek azért maradnak ki a rendszerből, mivel csak néhány konkrét hallgatót, illetve korlátozott időszakra fogadnának;

- a külső gyakorló kollégák egyre súlyosabb munkaerőhiányról számolnak be. Emiatt óriási igény van a végzős hallgatókkal való minél korábbi és szorosabb munkakapcsolat kialakítására;

- az Egyetem és a külső klinikus gyakorlatvezetők közötti egyedi szerződések megkötése és azok alapján történő elszámolások adminisztrációja minden évben rendszeres problémát, és gyakori kellemetlenséget okoznak mindkét szerződő fél számára;

- a 11. gyakorlati félév magyar és angol nyelvű rendszere közötti különbségek a magyar hallgatók számára frusztrációt okoznak, amelynek rendszeresen hangot is adnak.

**A módosítási javaslat részletei:**

- A 2019/2020. tanév 11. félévétől a klinikai blokkokat a hallgatók maguk szervezik az általuk kiválasztott időpontban és sorrendben, az általuk megkeresett és felkért külső állatorvos kollégáknál. Segítségképpen az eddigi évek során akkreditált gyakorlati helyek listájába való betekintést a hallgatók számára biztosítjuk, de megfelelő színvonalú új gyakorlati helyek is bevonhatóak a rendszerbe.  Ennek módja, hogy egy formanyomtatványként letölthető, kitöltött és a felelős gyakorlatvezető kollégával aláíratott, az adott blokkra előírt követelményrendszer teljesíthetőségét igazoló fogadónyilatkozatot  a regisztrációs időszakban a gyakorlati félév számítógépes rendszerébe kell feltölteni. Egyébként a teljesítendő klinikai blokkok felvételének eddig előírt metodikája egyébként nem változik;

- Klinikai blokk a 11. félév időszakában színvonalas, az előírt követelményrendszer teljesítését lehetővé tevő külföldi gyakorlati helyen is teljesíthető, a hallgató saját szervezésében és teljes felelőssége tudatában. Ez utóbbi azt jelenti, hogy amennyiben a hallgató által vállalt és szervezett külföldi teljesítés meghiúsul, és ha nem sikerül azt magyarországi gyakorlati hellyel pótolnia, a 11. félévet nem tudja teljesíteni.

- A külső klinikai gyakorlati helyekkel a jövőben szerződéses jogviszony és kifizetés nem valósul meg. Ugyanakkor az erkölcsi és szakmai megbecsülést kifejező címek továbbra is kiosztásra kerülnek. A hatósági és a labordiagnosztikai gyakorlati helyek szervezését továbbra is az Egyetem végzi, a külső partnerrel (NÉBIH) történő keretszerződésekben foglaltak szerint;

- A regisztrációs időszakban a hallgató a gyakorlati félév számítógépes rendszerében állítja össze saját portfólióját, amelyet a szorgalmi időszak végén átmenetileg lezárunk. A 10. félév végi vizsgák és kreditek teljesítését követően a 11. félévet felvehető hallgatók számára ismét megnyitjuk a regisztrációs felületet, amelyet szerkeszthető módban hagyunk a gyakorlati félév folyamán. A blokkok teljesítése a 11. félév hivatalos kezdete előtt már elindítható, azonban ez nem befolyásolja a félév hivatalos időbeosztását.